**«Қазақстан Республикасының**

**ішкі істер органдарын реформалау туралы»**

**тақырыбындағы Үкімет сағатының нәтижелері бойынша**

**ҰСЫНЫМДАР**

Қазақстан Республикасы Ішкі істер министрінің баяндамасын тыңдап шығып, Қазақстан Республикасы Парламентінің Мәжілісі
ҰСЫНАДЫ:

**1. Қазақстан Республикасының Үкіметі:**

1) Ішкі істер органдары жүйесін реформалау және онда қызметтің сервистік моделін ендіру тұжырымдамасын әзірлесін және оны ғылыми және сараптамалық қоғамдастықпен жан-жақты талқыласын.

2) Тұжырымдамаға ішкі істер органдарын реформалаудың және олардың сервистік модельге көшуінің екі құрамдас бөлігін: бірінші
бөлім – қоғамға бағдарланған полицияны (Қарағанды қаласындағы пилоттық жобаның тәжірибесі) және екінші бөлім – тиімділік пен сервиске бағдарлана отырып, басқару, жоспарлау, есепке алу жүйесін, көрсеткіштер мен бизнес-процестерді өзгертуді (Нұр-Сұлтан қаласындағы пилоттық жобаның тәжірибесі) қосуды қамтамасыз етсін.

3) Көші-қон полициясы комитетін, Қылмыстық-атқару жүйесі комитетін, Тергеу департаментін, Криминалдық полиция департаментін және т.б. қоса алғанда, ішкі істер органдары жүйесінде реформалаудың және қызметтің сервистік моделін ендірудің стратегиялық жоспарын әзірлесін.

4) Тұжырымдама мен Стратегиялық жоспар негізінде ішкі істер органдарының барлық жүйесіне қатысты қауіпсіздікті қамтамасыз етуде сервистік тәсілдемелерді ендіруді ескере отырып, Қазақстан Республикасының Ішкі істер органдарын одан әрі реформалау жөніндегі 2022-2024 жылдарға арналған бағдарлама (Қазақстан Республикасының Ішкі істер органдарын жаңғырту жөніндегі 2022-2024 жылдарға арналған Жол картасы) жобасын әзірлесін.

5) Ішкі істер органдарын реформалауды қолдаудың және ішкі істер органдары жүйесіне қызметтің сервистік моделін ендірудің қажетті заңнамалық шараларына талдау жүргізсін.

6) Республикалық және жергілікті бюджеттерге кейіннен енгізу үшін қаржыландыру көздерін көрсете отырып, ішкі істер органдары реформасының және полицияның сервистік моделін, оның ішінде пилоттық жобаларды ендірудің экономикалық құнын айқындасын.

7) Ішкі істер органдары жүйесіндегі қызметтің сервистік моделін реформалауға және ендіруге жауапты азаматтық қоғам өкілін (азаматтық вице-министр) Қазақстан Республикасы Ішкі істер министрінің орынбасары лауазымына келісудің орындылығын қарастырсын.

8) Қазақстан Республикасының Ішкі істер министрлігінде ішкі істер органдары жүйесінде қызметтің сервистік моделін реформалау және ендіру жөніндегі жұмысты қамтамасыз ететін Департамент деңгейінде құрылымдық бөлімше құрсын.

9) Қазақстан Республикасының Ішкі істер министрлігінде Парламент депутаттарынан, облыстар, республикалық маңызы бар қалалар және астана мәслихаттарының депутаттарынан, мемлекеттік органдардың, азаматтық қоғамның және саяси партиялардың өкілдерінен, сарапшылардан тұратын Реформа жөніндегі консультативтік-кеңесші кеңес құрсын.

**2. Қазақстан Республикасының Ішкі істер министрлігі:**

1) Сарапшылар, үкіметтік емес ұйымдар, Парламент депутаттары, мәслихаттар депутаттары және облыстардың, республикалық маңызы бар қалалардың және астананың халқы арасында Нұр-Сұлтан және Қарағанды қалаларында сервиске бағдарланған полицияны ендіру жөніндегі пилоттық жобалар нәтижелерінің ауқымды қоғамдық таныстырылымын өткізсін.

2) Пайдаланушылар тәжірибесін – өтініш беруші, көрсетілетін қызметті алушы, арыз беруші, жәбірленуші, тергеудегі және сотталған адам ретінде полициямен тікелей өзара іс-қимыл жасаған азаматтардың тәжірибесін зерделеу мен талдауға негізделген ішкі істер органдарының қызметін, оның ішінде сервистік полицияның нәтижелілігін бағалау жүйесін әзірлесін. Автоматты түрде өлшенетін банк саласындағы клиенттік тәжірибені зерделеу және талдау тәжірибесін қарастырсын.

3) Азаматтармен өзара іс-қимыл кезінде полиция қызметкерлері тарапынан коммуникациялық, құқықтық немесе моральдық-этикалық қателіктерді болғызбау үшін Ішкі істер министрлігінің бөлімшелерінде стандартты операциялық рәсімдерді қолдану практикасын (учаскелік полиция инспекторларына арналған осындай рәсімдерге ұқсас) олардың орындылығын ескере отырып таратсын.

4) Жергілікті полиция қызметіне полицияның сервистік моделін ендіру шеңберінде жұмыс істейтін жобалық топтар мүшелері жұмысының міндеттерін, ашықтығы мен сапасының өлшемшарттарын нақтыласын.

5) Азаматтардың ішкі істер органдарының қызметіне қатысуының қазіргі заманғы нысандары мен тетіктерін, белсенді азаматтарды қорғау және көтермелеу шараларын әзірлесін және енгізсін.

6) Жергілікті атқарушы органдармен бірлесіп, Қарағанды облысында жүргізілген ішкі істер органдары жүйесінде қызметтің сервистік моделін ендіру жөніндегі пилоттық жобаның тәжірибесін кеңейту шеңберінде басқа өңірлерде денсаулық сақтау, білім беру, әлеуметтік қорғау, прокуратура, полиция органдарының, білім беру ұйымдарының, ішкі істер органдарының және белсенді жұртшылықтың өкілдері кіретін ведомствоаралық қоғамдық қауіпсіздік топтарын құрсын.

7) Патрульдік полиция қызметкерлері үшін жаяу жүру маршруттарын жасау кезінде Қазақстан Республикасы Бас прокуратурасының жанындағы Құқықтық статистика және арнайы есепке алу жөніндегі комитеттің карталарында жазылған деректерді – қылмыс картасын, жол-көлік оқиғаларының картасын, кәмелетке толмағандар жасаған қылмыстық құқық бұзушылықтар картасын және т.б. кеңінен пайдалансын.

8) Учаскелік полиция пунктін компьютерлік және ұйымдастыру техникасымен, кеңсе керек-жарақтарымен, жиһазбен қамтамасыз ету және ішкі істер органдары мен Интернет желісінің ақпараттық жүйелеріне қол жеткізу стандарттарын әзірлесін және енгізсін.

9) Жергілікті қоғамдастықтың жиналысында (жиынында) әкімшілік учаскенің тұрғындарына таныстыру үшін учаскелік полиция инспекторы лауазымына кандидатты ұсыну бөлігінде Қазақстан Республикасы Ішкі істер министрінің 2014 жылғы 17 шілдедегі № 438 бұйрығымен бекітілген Учаскелік полиция инспекторларын тағайындау қағидасының сақталуын қамтамасыз етсін.

10) Учаскелік полицейлер үшін қала (қала аудандары) немесе ауылдық елді мекен халқының тығыздығына қарай қызмет көрсетілетін тұрғындар саны бойынша нормативтік мәндердің орындалуын қамтамасыз етсін.

11) Кәмелетке толмағандардың істері жөніндегі бір полиция инспекторына белгіленген әкімшілік учаскеде тұратын кәмелетке толмағандар санының бір мыңынан аспайтын жүктеменің сақталуын қамтамасыз етсін.

12) Қазақстан Республикасының Бас прокуратурасымен бірлесіп, қызметкерлердің жұмыс сапасының нашарлауына алып келетін жүктемені төмендету мақсатында тергеушілер мен анықтаушылар үшін қылмыстық және әкімшілік істердің саны бойынша нормативтерді айқындасын.

13) Белгілі бір аумақта тұратын халықтың санын салыстыра отырып, жасалатын қылмыстық және әкімшілік құқық бұзушылықтар туралы талдамалық ақпарат негізінде ұйымдық-штаттық құрылымды қысқартудың немесе ұлғайтудың орындылығын қарастырсын.

14) Министрліктің және ішкі істер органдарының облыстық аумақтық бөлімшелерінің тәуекелдер мен қатерлерді болжау, сондай-ақ оларды қысқа мерзімді, орта мерзімді және ұзақ мерзімді перспективада басқару жөніндегі шараларды әзірлеу бойынша талдамалық жұмысын күшейтсін.

15) Ішкі істер органдарының құрылымдық бөлімшелері басшыларына бюджет қаражатын жұмсау тиімділігін бағалауға байланыстырылған тиімділік индикаторлары (KPI) түріндегі жұмыс нәтижелері үшін дербес жауапкершілік жүктелсін.

16) Бюджетті басқаруға және қылмысқа қарсы күрес пен құқық тәртібін қорғау жөніндегі негізгі функцияларды орындауға байланысты аумақтық полиция бөлімшелерінің жұмысын бағалау жүйесін әзірлесін және енгізсін, бұл ретте жеке құрамды ротациялау және аталған жүйенің индикаторларын орындау негізінде еңбекке ақы төлеуді жүзеге асыру мүмкіндігі көзделсін.

17) Жұртшылықпен және сарапшылармен бірлесіп, сатып алынған қарудың айналымына және оларға берілген рұқсаттарға бақылауды күшейту; жоғары қауіптілік көзі ретінде (қаруды қолданудың психологиялық дайындығы аспектісінде) атыс қаруын қолдануға үйрету мәселелерін пысықтасын.

18) Қазақстан Республикасының Бас прокуратурасымен бірлесіп, полиция қызметкерлерінің іс-әрекеттеріне азаматтар мен заңды тұлғалардың өтініштерін сапалы және уақтылы қарауды қамтамасыз етсін.

19) Әйелдер мен балаларға қарсы қылмыстардың профилактикасы және жолын кесу мақсатында әйелдер мен кәмелетке толмағандарды зорлық-зомбылықтан қорғау бөлімшелерінің білім беру, денсаулық сақтау мекемелерімен, құқық қорғау ұйымдарымен өзара
 іс-қимылын күшейту жөнінде шаралар қабылдасын.

**3. Қазақстан Республикасының Ішкі істер министрлігі, Білім және ғылым министрлігі, сондай-ақ Ақпарат және қоғамдық даму министрлігі:**

1) Ведомствоаралық ынтымақтастық, сондай-ақ қоғаммен өзара іс-қимыл негізінде есірткі құралдары мен психотроптық заттарды, сол тектестерді тұтынуға және олардың заңсыз айналымына, оның ішінде білім беру ұйымдарында мүлдем төзбеушілікті қалыптастыру мақсатында есірткіні, оның ішінде синтетикалық есірткілерді насихаттауға қарсы күрес жүргізу үшін балалар мен жастар арасында нашақорлықтың алдын алу жөніндегі жұмысты күшейтсін.

2) Ішкі істер органдары жүйесінде қызметтің сервистік моделін ендіру бойынша жүргізілетін шараларды ақпараттық қолдап отыру жөніндегі жұмысты күшейтсін.

**4. Қазақстан Республикасының Ішкі істер министрлігі, Еңбек және халықты әлеуметтік қорғау министрлігі, Ұлттық қауіпсіздік комитеті:**

Көші-қон саласындағы 20 функцияны, оның ішінде босқындармен жұмыс істеуге қатысты 14 функцияны Ішкі істер министрлігінен
Еңбек және халықты әлеуметтік қорғау министрлігіне беруді ескере отырып, ұлттық және қоғамдық қауіпсіздік тәуекелдерін болғызбау үшін көші-қонды бақылау саласындағы ведомствоаралық өзара іс-қимыл нысандарын әзірлеу үшін ведомствоаралық жұмыс тобын құрсын.

**5. Ішкі істер министрлігі, Сыбайлас жемқорлыққа қарсы
іс-қимыл агенттігі:**

Ішкі істер органдарында сыбайлас жемқорлықтың алдын алу және оған қарсы күрес шараларын күшейтсін.

**6. Облыстардың, республикалық маңызы бар қалалардың және астананың жергілікті атқарушы органдары:**

1) «Қадамдық қолжетімділік полициясы» қағидатын қамтамасыз ету мақсатында учаскелік полиция пункттерін, полицияның модульдік бекеттерін салу, автомобиль көлігімен, компьютерлік және ұйымдастыру техникасымен, кеңсе керек-жарақтарымен, жиһазбен және ішкі істер органдары мен Интернет желісінің ақпараттық жүйелеріне қол жеткізуді қамтамасыз ету жөнінде шаралар қабылдасын.

2) Мектепке дейінгі және орта білім беру ұйымдарын бейнебақылау жүйелерімен, полиция бөлімшелеріне немесе күзет ұйымдарының пультіне қосылған «дабыл түймешелерімен», сондай-ақ терроризмге қарсы қорғауға қойылатын белгіленген талаптарға сәйкес қауіпсіздік құралдарымен толық қамтамасыз ету мүмкіндігін қарастырсын.

3) Балалардың қауіпсіздігін, көшедегі қауіпсіздікті қамтамасыз етуге, пәтер ұрлығымен күресуге және т.б. бағытталған, нақты жауапты лауазымды адамдардың орындау тиімділігінің, олардың дербес жауапкершілігінің айқын индикаторлары бар және осы индикаторлар бағдарламалардың бюджетіне байланыстырылған жергілікті нысаналы бағдарламалар қабылдасын.